
când încă nu se lumina de ziuă să vezi şirul de lu- 


mânări aprinse în coşuri, în jurul bisericii. Iar înce- 
pând cu a doua zi de Paşti şi până la Duminica 'To- 
mii, când era slujbă, după ce se termina, ieşeau 
fetele nemăritate şi fetiţele în curtea bisericii, 
şi se prindeau de mâini, într-un şir, cântând 
cântece speciale, cu versuri legate de Paşti 
şi de primăvară, şi dansând frumos. Fetiţele erau 
urcate pe braţe și mergeau peste mâinile fetelor 
mari, în timp ce se cânta. Toată lumea abia aştepta 
sărbătorile şi aceste obiceiuri, care numai la noi, la 
ucrainieni erau. După-masă veneam iar la biserică, 
în curtea ei, şi băieţii aveau jocurile lor, iar noi, 
fetele, pe ale noastre, se cânta, se dansa cuviincios, 
era prilej de a te cunoaşte. Era o mare bucurie, 


eram toţi împreună. (Irina, jud. Maramureş) 





Din cuvintele 
rostite de pr. 
Ștefan la în- 
mormântarea 
surorii Vase- 
lena și de 
pr. Lucian la 
înmormânta- 
rea fratelui 





«+ Pe sora noastră o văd ca pe o 
floare, care are în mijloc nădej- 
dea, credinţa în Hristos şi dra- 
gostea pentru Dumnezeu, iar 
petalele, 10 la număr şi semin- 
țele, sunteţi voi, copiii. Cred în 
Dumnezeu, pentru că ea este 
vie în credinţă şi viu este sufle- 
tul ei, chiar dacă trupul a trecut 
la Domnul şi nu ne aşteptam la 
aceasta. O veţi simţi alături de 
voi, poate chiar mai mult decât 
până acum, deşi este dureroasă 
despărţirea aceasta. În viaţa ei s 
-a împlinit cuvântul, pe care ea 
l-a lucrat: „De n-ar fi fost legea 
Ta gândirea mea, atunci aş fi 
pierit intru necazul meu!”. Ştiţi 
bine câte necazuri, câte greu- 
tăți, câte dureri, câți munţi a 
trebuit să urce, câte văi a trebu- 
it să coboare, poate cu fiecare 
dintre frăţiile voastre, copiii ei, 
purtându-vă în inimă, în gând, 
în grijă, în atenţie, în dragoste, 
în frica de a nu vă pierde, pen- 
tru Dumnezeu mai ales. Prin 
câte a trecut sora noastră Vase- 
lena! Şi le-a putut trece pe toate 
pentru că gândirea ei a fost le- 
gea lui Dumnezeu. Aşa am cu- 
noscut-o, mereu căutându-L pe 


loan 





Dumnezeu şi mereu zbătându- 
se să le fie bine copiilor ei, dar 
mai mult decât atât, ca să fie cu 
Dumnezeu şi ai lui Dumnezeu. 
Aceasta a fost lacrima ei de la 
fiecare spovedanie, de la fiecare 
gând, de la fiecare sfătuire: cum 
să facă în aşa fel încât copiii ei 
să fie bine, să fie mai bine. 
Aceasta a fost râvna ei cea din- 
tâi. De n-ar fi fost legea lui 
Dumnezeu gândirea ei, cu sigu- 
ranță că de mult ar fi pierit în 
deznădejde şi disperare. A pur- 
tat multe greutăţi şi griji şi încă 
poartă, pentru că sufletul ei nu 
s-a despovărat de dragostea şi 
grija pentru copii. Cred în 
Dumnezeu, pentru dragostea şi 
osteneala ei, că va avea cuvânt 
şi îndrăzneală înaintea lui 
Dumnezeu şi îi va purta în grijă 
pe copii. Mărturisesc că este 
dintre puţinii oameni lângă 
care stau liniştit, pentru că ştiu 
ce şi cum a crezut, cum a trăit şi 
cum s-a ostenit. Dumnezeu a 
ales-o acum. Ştie El de ce. Sfâr- 
şitul este concluzia vieţii. Se 
vede pe faţa ei pacea, liniştea, 
cuvioşenia — aşa pleacă un om 
al lui Dumnezeu la Domnul! 








* „Eu sunt Învierea şi Viaţa; cel ce crede în Mine, 
chiar dacă va muri, va trăi.” (In. 11, 25) În nume- 
le Mântuitorului Hristos credem că Ioan fratele 
nostru, care stă fără suflare, dar cu suflet viu, a 
crezut că Hristos este Invierea şi Viaţa şi a crezut 
că cel care crede în Mântuitorul, chiar dacă a 
murit, va fi viu. Aceasta este taina creştinătăţii, 
ca noi să credem că după ce trecem prin viaţa 
aceasta, ne așezăm în veşnicia lui Dumnezeu. 
Așadar, noi nu murim. Părintele Arsenie Boca 
spunea că toţi trecem prin moarte ca pe un pod, 
iar după ce l-am trecut, ne așteaptă veşnicia în 
care ne-am trăit vremelnicia. Adică de felul în 
care ne-am trăit vremelnicia în lumea aceasta 
atârnă veşnicia noastră cu Dumnezeu sau lipsi- 
rea de aceasta. Fratele Ioan a plecat nu după cu- 
vântul Psaltirii: „zilele anilor noştri sunt şapte- 
zeci de ani, iar de vor fi în putere optzeci de ani şi 
ce este mai mult decât aceştia osteneală şi dure- 
re” (Ps. 89, 10-11), ci mai devreme, într-un alt 
plan al lui Dumnezeu. Însă EI le ştie pe toate. Pe 
fratele Ioan l-am cunoscut mai cu seamă în ulti- 
mii 15 ani, la biserică, ca pe un om foarte mult 
întărit în credinţă. Aceasta nu se poate spune 
despre mulţi oameni. Știm că toată nădejdea lui 
şi-a ancorat-o numai în Dumnezeu. Astfel că 
pentru fratele Ioan plecarea din lumea aceasta 
este fericită şi binecuvântată. Fratele nostru Ioan 
a fost un rugător către Dumnezeu şi un mijloci- 
tor pentru familia sa. Ai săi l-au perceput ca pe 
un om care îi întărea și care era un sprijin în ru- 
găciune, pentru că viaţa lui a fost între Biserică şi 
casă, în slujba familiei şi semenilor. Multe cea- 
suri le petrecea aplecat asupra paginilor Psaltirii, 
lăsând poate deoparte grijile familiei, dar dând 
timpul lui Dumnezeu. Soţia sa ne-a spus că 
atunci când a plecat la spital, a cerut să-i fie dat 
un singur lucru- cartea de rugăciuni şi Psaltirea. 
Iar printre ultimele sale cuvinte au fost: „Să-i 
spui duhovnicului meu că nu mi-am pierdut cre- 
dinţa!” Mare lucru, căci ştim cât de slabi suntem 
în faţa suferinţei şi cât de uşor alunecăm. Pentru 
aceasta credem că Hristos l-a aşezat în bucuria 
Impărăţiei Sale. 


Aşteptăm întrebările, sugestiile şi eventualele 
colaborări pe adresa revis- 

ta.maximina (0 gmail.com sau la tel. 
0734.194.372. 

Mulţumim tuturor pentru rugăciuni și ajutor 
financiar. 

Următorul număr al foii Maximina va apă- 
rea după Duminica Tomii. 





Numărul 16 (XXXV) 


ă ne silim, fraţilor, a-L purta pe 

Domnul cu supunerea cea bună 
și să mergem sub Dânsul lin, pen- 
tru ca El să Se odihnească pe noi; 
să ne silim a-L ţine pe noi până 
când El, Cel purtat de noi, ne va 
duce pe noi, cei ca-re Il purtăm, în 
Ierusalimul cel ceresc, ca Cel ce 
poartă toate. Să-L o-dihnim pe 
Domnul prin desăvârșita supunere 
faţă de El. Vedeţi cum mânzul asi- 
nei, care nu fusese încă învăţat cu 
frâiele, merge lin sub Domnul, Care 
a şezut atunci pe el pentru prima 
dată! Aceasta închipuie acea ascul- 
tare şi acea bună rânduială de care 
trebuie să facem dovadă în viaţa 
noastră. Să păzim dogmele, să pli- 
nim poruncile, să ne sfinţim şi să ne 
schimbăm la faţă prin Tainele şi 
prin rugăciunile Bisericii, fără 
nici o cugetare de-şartă şi sama- 
volnică, cu simplitatea copiilor 
ce L-au întâmpinat pe Domnul 
cu laude. 


Ce am făcut în toată vremea a- 
cestui post, altfel spus ce fac cei 
care postesc, se spovedesc şi se 
împărtăşesc? Indreaptă lucrul 
pentru care au avut nefericirea 
să se lipsească de Domnul, pe 
Care Il poartă. Domnul S-a dat jos 
de pe ei. Ei se pleacă iarăşi cu sme- 
renie sub jugul Lui şi Il primesc a- 
supra lor şi în ei. Iată o nouă întor- 
sătură a gândurilor despre însem- 
nătatea zilei de astăzi! Sfânta Bise- 
rică, adunându-ne acum după lu- 
crările curăţitoare, îndreptătoare şi 
sfinţitoare pe care le-a săvârşit asu- 
pra noastră, vrea să ne arate pe toți 
purtători de Hristos şi purtători de 





Să-L purtăm lin 


pe Domnul, 


precum mânzul 


asinei 





Dumnezeu. Așa să ne și arătăm, şi 
să facem dovada că suntem gata, cu 
toată osârdia inimii, să ne arătăm 
astfel întotdeauna. 


Toţi avem de înfruntat o sumedenie 
de ispite. Vor trece câteva zile, vor 
veni zile luminate. Cum să facem 
să ne purtăm, în aşa fel încât Dom- 
nul să nu Se dea Jos de pe noi, ne- 
putând să şadă pe noi tihnit din 

pricina neorânduielii stăpânite de 
porniri a simțămintelor, cuvintelor 
și faptelor noastre? Ca să nu se 
întâmple aşa ceva, ni se aminteşte 
de nestatornicia iudeilor și de acum 
înainte ni se înfăţişează întregul ta- 
blou al pătimirilor Domnului, pen- 
tru ca atât printr-una, cât şi prin 
cealaltă, să fim aduşi la hotărârea 
tare ca moartea de a-l fi credincioşi 
pentru totdeauna în toate. Trebuie 
să formăm şi să păstrăm tăria hotă- 
rârii. Ce-i drept, viaţa creştinească, 
plăcută lui Dumnezeu, este cu pre- 
cădere o viaţă a inimii. Şi Domnul 
cere ca inima să ia parte în toate. 
Te rogi? Roagă-te cu inima. Dai mi- 
lostenie? Dă cu durere în inima. 
Postești? Posteşte cu dorinţa să te 
jertfeşti Domnului. Tocmai asta 
cere Domnul atunci când spune: 
„Fiule, dă-Mi inima ta!”. 


Aşadar, fraţilor, fie că ne oprim 
cu gândul asupra însemnătăţii 
praznicului în sine, fie că o fa- 
cem asupra legăturii dintre el şi 
ceea ce îi premerge şi îi urmea- 
ză, din toate părţile auzim o sin- 


Cuvânt al Sf. Teofan Zăvorâtul sură lecţie: „fii credincios până 


la moarte”. Deci să-l răspundem 

Domnului: „Vom fi şi vom ră- 
mâne toți, îndemnându-ne unul pe 
altul”. Să fie această stâlpare vie, ce 
odrăsleşte în pământul inimii şi a- 
colo înfloreşte, pe care să o și adu- 
cem acum prinos în cinstea Dom- 
nului, Care intră sărbătoreşte în Ie- 
rusalim ca să pătimească și să moa- 
ră de bunăvoie pentru noi. Amin! 





AMIN TIRI DE P AȘII Am lansat o provocare mai multor fraţi: să relateze 


câteva amintiri din copilăria lor, legate de Paști. Această călătorie printre oameni şi fapte le-a 
adus şi ne-a adus puternice emoţii. Citind amintirile lor, trăim şi noi alături de copiii care au fost 
cândva sau ne aducem aminte de propria copilărie. Iar dacă o parte dintre noi nu avem astfel de 
amintiri, căci am trăit la oraş, într-o perioadă în care nu toţi aveau curajul să meargă la biserică 
sau poate nici dorinţa, şi dacă vom reuşi să trecem peste propriile dureri, de atunci și de acum, 
poate vom afla — căci trebuie să fi fost — măcar o clipă de bucurie tainică şi sfântă, a copilului din 
noi, pentru care să mulţumim lui Dumnezeu. Întoarcerea în timp să ne fie prilej de a ne bucura cu 
toată inima, de a dori cu toată inima, de a crede din toată inima, precum pruncii... Am presărat în 
paginile următoare aceste amintiri. 


C opilăria am petrecut-o într-un 
sat de munte, unde oamenii se 
ocupau cu creşterea animalelor, oile 
fiind pe primul loc. Viaţa se desfășu- 
ra într-un ritm bine stabilit, fiind si- 
tuată în Mărginimea Sibiului, la gra- 
nița cu Ţara Românească. Erau oa- 
meni cu frică de Dumnezeu, credin- 
CIoşi şi foarte dârji, care pentru a-şi 
apăra credinţa, unii dintre ei au tre- 
cut în "Ţara Românească atunci când 
ungurii puneau presiuni de a trece 
la greco-catolici, doar cu animalele 
și familia, lăsând casă şi moşii şi sta- 
bilindu-se în satele de peste munţi. 
Poate aşa se face că atunci când au 
venit comuniștii, obiceiurile şi cre- 
dinţa nu au avut prea mult de sufe- 
rit. Posturile erau ţinute aproape de 
toţi, pentru a se spovedi şi împărtăşi 
de Paşti. Noi, copiii care eram până 
în clasele primare, ne spovedeam în 
grup; preotul ne întreba ce păcate 
am făcut, iar noi răspundeam tare: 
da sau nu. 


Traiul era unul simplu, la fel şi mân- 
carea: cartofi, fasole şi varză erau 
cele ce mâncam pe perioada Postu- 
lui. Pretenţiile erau puţine. Ce bucu- 
rie era când mama începea curăţe- 
nia de Paşti în casă! Nu mai aveam 
răbdare ca să vină Paştile odată. În 
Sâmbăta lui Lazăr, noi, copiii, mer- 
geam și culegeam mâțişori pe care 
îi duceam la cimitir. O parte îi lă- 
sam la troița Maicii Domnului, iar 
ceilalți îi duceam la mormânt, la cei 
din fa-milie. În Săptămâna Patimi- 
lor mergeam la Denii, iar în Joia 
Mare la cele 12 Evanghelii şi făceam 
metanii la Cruce, pe care părintele o 
scotea din Altar. In Vinerea Mare 
mergeam la Prohod şi „treceam pe 
sub Domnul”, aşa ziceam. Cele două 
biserici din sat erau neîncăpătoare 
în acele zile. Preot era părintele Bu- 
zia, om cu frică de Dumnezeu şi cu 
viaţă sfântă şi de o bunătate rară. La 
fel şi preoteasa, cu care a avut 8 co- 
pli; toţi au ajuns preoţi şi preotese. 


Pregătirea pentru masa de Paști era 
simplă, dar eram toţi foarte bucu- 
roşi în jurul mamei, care vopsea 


ouăle în coji de ceapă, în cuptor fă-] 


cea pâine şi împletea colaci, făcea 





cozonaci, iar din aluatul de cozonaci e 


regătea  „hencleşe” pe care, dei 
E] 3 Ş 


Paşti, le împărțea la săraci în biseri- 


că. Mielul îl pregătea sâmbăta, cior- Și 


bă şi tocană. Seara ne spălam şi ne 
puneam la culcare; mama spăla po- 
deaua cu apă fiartă să fie albă, iar a- 
poi punea preșuri pe care le ţesuse 
din zdrenţe. Ce frumos era când ne 
trezeam! 


Slujba Învierii începea la 4 dimi- 
neața, urmată de Sf. Liturghie. Ne 
îmbrăcam în hainele noi pe care ni 
le cumpărase și mergeam toţi la bi- 
serică. Eram tare bucuroşi! Către zi- 
uă ni se făcea somn, apoi când se 
termina Liturghia luam Paşti, care 
se sfinţeau în Joia Mare. La Inviere 
erau puse în castroane, cu mult vin, 
și fiecare lua cu lingura şi zicea 
„Hristos a înviat!”, iar cel care îm- 


DE PAŞTI, 
la ciobanii din 
Jina Sibiului 


părţea Paştile răspundea: „Adevărat 
a înviat!”. Cei care erau plecați cu 
oile la drum, luau muguri de pomi 
în loc de Paști. 


A doua zi toţi oamenii se îmbrăcau 
cu haine româneşti, iar bisericile e- 
rau arhipline. După slujbă, în sat e- 
ra mare forfotă şi oboseală. Un colac 
era dus de fin la naşi musai. Toţi ti- 
nerii căsătoriţi de la Paştile trecut 
strângeau vase, aşa era obiceiul, și 
nu erau puţini, căci copii încă se fă- 


EI PI ITI TUI e 


' Si IA iz -] 


ceau. Câte nunți aveai, atâtea vase 
trebuia să duci de Paşti, iar tinerii 
căsătoriţi puneau masă pentru cei ce 
le aduceau vase. 





În jurul bisericii era format un grup 
de femei credincioase, care contri- 
buiau la tot ce era necesar la slujbe 
şi la curăţenie. In fruntea lor era 
Liţța Oană, care cânta la strană în- 
gereşte, cunoştea toate slujbele, 
avea viață curată, iar bărbatul ei 
era crâsnic. Nu au avut copii, dar au 
avut viaţă aleasă. Acum are aproape 
100 de ani. Când eram în clasa a VII 
-a, ea ne-a învăţat o piesă pe care 
am prezentat-o la biserică — „Mi- 
ronosițele”. A fost foarte frumoasă şi 
oamenii ne-au chemat să mergem la 
el acasă să o prezentăm. 


Când părintele Buzia a ieşit la pen- 
sie, a fost jale în sat. Dar Dumnezeu 
ne-a adus tot preot bun, pe părintele 
Pavel care a fost binecuvântat de 
Părintele Arsenie când era copil în 
faşă. Părintele Arsenie i-a zis: „Să 
trăieşti, Pavele, că tu vei ajunge 
preot!”. În Postul Paştilor, părintele 
Pavel a strâns mai mulţi copii şi ne- 
a învăţat să cântăm Prohodul în cele 
trei stări. Ce bucuroşi eram! 


Acum cu traiul cel bun, tradiţiile s- 
au lăsat, oamenii au plecat după 
câştig prin ţară şi au rămas doar 
amintirile... 


Maria, jud. Sibiu 





CUVÂNT LA PĂTIMIRI 


al Sf. loan Gură de Aur 


„Eu sunt prietenul tău, capul tău, sunt fratele tău, soră, 
mamă, toate, şi nu voiesc alta decât să fii şi tu prietenul 
Meu. Eu am fost sărac pentru tine, cerşetor pentru tine, 
am fost răstignit pentru tine, am fost pus în mormânt 
pentru tine, în cer mă rog Tatălui pentru tine şi am venit 
pe pământ ca mijlocitor pentru tine la Tatăl. Tu eşti Mie 
totul, frate împreună moştenitor, prieten, membru.” 


Ce dorești mai mult ? Pentru ce te tragi îndărăt de la Acel 
ce atât de mult te iubeşte ? Pentru ce lucrezi tu numai 
pentru lumea aceasta ? Pentru ce torni tu apă într-un vas 
fără fund ? Căci aceea face cel ce lucrează pentru lumea 


cea de acum. Pentru ce voieşti tu să apuci focul şi să 
abaţi aerul ? Pentru ce alergi în zadar ? Toate au sfârşitul 
lor; arată-mi, deci, şi sfârșitul râvnei tale pentru lume. 


Dar tu nu poţi aceasta. Toate sunt deşertăciune. Să mer- 


gem la morminte; arată-mi pe tatăl tău, arată-mi pe ne- 
vasta ta cea moartă. Unde este cel ce purta haine împleti- 
te cu aur, cel ce şedea în trăsură pompoasă, cel ce avea 
putere pe viaţă și pe moarte ? Eu nu văd nimic alta decât 
oase şi viermi. Toate acelea sunt pulberi şi vis și umbră, 
un chip sec, ba nici măcar un chip. 

Să dea Dumnezeu ca la sfârşit numai acesta să fie răul. 


Cinstea, traiul cel bun şi bogăţia sunt, negreşit, aici nu- 


mai o umbră, dar cele ce au fost legate cu ele, cele ce au 
urmat din ele: zgârcenia, desfrânarea, acestea nu sunt 
umbre, ci sunt scrise în cer, fie cuvinte, fie fapte. 

Cu ce ochi vom privi noi la Hristos în Ziua Judecăţii ? 








fintele Pasti le-am sărbătorit in- 

variabil la bunicii dinspre tata, la 
ţară, într-un sătuc pierdut printre 
dealuri, în sudul judeţului Gorj, nu- 
mit Urda de jos, de când mă știu şi 
până în studenţie. Abia aşteptam a- 
cest prilej de bucurie şi această săr- 
bătoare! De ce? Pentru că ne înno- 
iam (tot timpul aveam haine și pan- 
tofi noi!). Pentru că mă reîntâlneam 
cu prietenii mei (care nu erau puţini, 
pentru că mai toţi cei din generaţia 
mea veneau în Vacanţa de Paşti la 
bunici!) Pentru că mă reîntâlneam 
cu tradiţiile olteneşti, păstrate de 
generaţii, pentru cea mai mare 
sărbătoare a creştinătăţii! 


Săptămâna Patimilor o am în me- 
morie de când mă ştiu cu post as- 
pru şi mers la biserică. Bunicul 
meu era ţârcovnic (cântăreţ la bi- 
serică)- alesese să facă acest lucru 
după ce a ieşit la pensie, din dra- 
goste și evlavie pentru Dumnezeu! Și 
mereu, atunci când timpul îi permi- 
tea, ne citea din Vieţile Sfinţilor sau 
din cărți de rugăciuni- chiar dacă 
uneori sora mea şi cu mine protes- 
tam pentru că nu înţelegeam pe 
atunci foarte multe și ni se părea 
„plictisitor”. 


În pregătirile de Paşti ocupa un loc 
de cinste văruitul sau „spoitul” casei. 
Toate gospodinele din sat se ocupau 
temeinic de acest aspect ca să-şi pri- 
menească nu numai trupul şi sufle- 
tul, dar şi casa. Apoi, în Săptămâna 
Mare, pe lângă mersul obligatoriu cu 
mic cu mare la Denii, mai ales la cele 
de miercuri şi Joi, se mergea la spo- 
vedit, pentru a ne putea „gri- 
ji” Gmpărtăși) în ziua de Paşti. 


Îmi aduc aminte că într-un an, în 
seara de Miercurea Mare, unul din- 
tre tineri a scos un casetofon la poar- 
ta sa şi s-a format ad-hoc o „mini- 
discotecă” la care au participat des- 
tul de mulţi din tinerii satului, care 
nu au mai venit la Denie. Părintele 
ne-a chemat pe toţi la spovedit în 
ziua următoare- şi ne întrebă numai 
dacă am fost la discotecă sau la bise- 
rică cu o seară înainte! Și ne-a 
„săpunit” un pic pe cei care fusesem 
la dansat! 


Gospodinele se mai ocupau de pre- 
gătitul cozonacilor, făcutul sarmale- 
lor şi, cel mai important, roşitul ouă- 


lor. Casa se umplea de un miros îm- 
bietor când stăteau cozonacii la dos- 
pit în cuptorul sobei. Imi amintesc 
că, atunci când aveam vreo 10 ani, 
aşa de frumos mirosea că, deşi ştiam 
că trebuie să ţin post, m-am furişat 
şi am băgat mâna în tava de cozonac 
şi am înghiţit pe nemestecate o buca- 
tă de aluat! Bunica s-a mirat de ce 
acel cozonac nu a crescut, dar am 
tăcut mâlc si nu i-am spus niciodată! 


Roșşitul ouălor se făcea de obicei în 
Joia Mare (sau „/oimari”, cum se 
spunea pe la noi) şi se foloseau coji 
de ceapă şi nelipsitele frunze de leuş- 
tean și pătrunjel, pentru a „Impodo- 
bi” ouăle. Tot la Joimari, seara, adu- 
ceam bețe de boji uscate, şi făceam 
focul în curte. In jurul focului pu- 
neam scaunele de la masa mică ro- 
tundă. Se cinsteau astfel morții care, 
credeau bunicii mei, veneau la foc şi 
stăteau pe scaune în jurul focului. 





Îmi aduc aminte cum Sfintele Paşti 
se împărțeau cu o lingură de lemn, 
adică fiecare primea câte o lingură 
direct în gură. Pentru asta era res- 
ponsabil bunicul meu. Și într-un an 
a avut o lingură mai mare decât cele 
obişnuite, cam ca aceea cu care se 
mestecă în magiun, şi a fost un amu- 
zament total printre noi, copiii, care 
trebuia să deschidem gura atât de 

mult că ne dureau fălcile! După ce 
luam Sfintele Paşti, era obligatoriu 
să mestecăm o frunză de leuştean, 
nu ştiu de ce! Şi nu aveam voie să 
dormim în Ziua de Paşti pentru că, 
ne zice bunicu', „vine iaca-cui şi fură 
Paştile”. Şi nici usturoi nu aveam 
voie să mâncăm în acea zi, pentru că 
„se împut Paştile”. 


Mâncarea tradiţională la noi era 
ciorba de găină, sarmalele, turta de 
mălai, carne de porc din untură de 
la garniţă (găleată), cozonacii. Rar 
tăiau un ied pentru că, deşi bunicii 
mei creșteau capre, nu puteau su- 


J OIM ARI în Oltenia porta zbieretele iedului la tăiere. 


Mai bine îi vindeau. 


şi cins tirea morţilor Când veneam de la biserică trebu- 


ia să călcăm pe o brazdă de iarbă 

pusă la uşa de la intrare. O mare 

sărbătoare era Marţi, după Paşti, 

când se „slobozeau Păresimile”. A- 
tunci se venea cu mic cu mare la Sf. 
Liturghie. Toate familiile din sat ve- 
neau cu mese şi coşuri cu mâncare, 
colaci, vin şi ţuică şi le întindeau în 
curtea bisericii. După slujbă, ieşea 
Părintele şi binecuvânta mâncarea 
de pe fiecare masă, colacii cu 
„impărțituri” şi citea pomelnicul fie- 
cărei familii. Apoi, ca-re mai de care, 
te îmbia să mănânci la ei sau să pri- 
meşti un colac. Era așa o atmosferă 
frumoasă, de comunitate unită. Mă- 
car o îmbucătură trebuia să iei de la 
cel care te chema. Îmi amintesc că 
atunci când aveam poate în jur de 8- 
9 ani, sora mea, cu 3 ani mai mică, a 
dat o tură pe la toate mesele din 
curte, a văzut cine are farfuriile cele 
mai frumoase, şi nu s-a mai dat dusă 
de la acea masă. Pentru ca mâncarea 
o primeai cu tot cu vasul în care ţi se 
oferea... 


lar după amiază, cam de pe la ora 
6:00, se aduna taraful de lăutari 
(majoritatea erau de la noi din sat) 
în centrul satului, nu departe de Sf. 
Biserică, şi începeau să cânte muzică 
tradiţională din Oltenia. Toată lu- 
mea din sat venea la acest eveniment 
care dura până la 10-11 noaptea. Fe- 
meile şi bărbaţii mai în vârstă ve- 
neau îmbrăcaţi tradiţional. Acolo, în 
satul bunicilor mei, am învăţat să 
admir şi să apreciez tradiţia noastră 
care, din păcate, încet, încet se des- 
tramă. 

Ileana, jud. Gorj 





OBICEIURI LA UCRAINIENI 


Slujba începea pe la 3 dimineaţa şi pe la 9 era gata, cu tot cu Liturghie şi sfinţirea Paştilor. Oamenii din tot satul pu- 
neau în jurul bisericii coşuri pline, acoperite cu acoperăminte brodate cu flori (iar înăuntru erau bunătăţi: pască, 
şuncă de porc — la noi nu se mânca miel -, ouă vopsite, o sticlă de vin, un miel făcut din unt şi o lumânare — și fieca- 
re se silea să aibă coşul cât mai frumos), lăsând pe cineva din familie lângă coş în timpul slujbei. Era foarte frumos 

omentul cel mai important 

din copilăria mea, era vacan- 
ţa de Paşti. Era cea mai aşteptată 
vacanţă. Bagajul pentru a pleca la 
bunica mea era pregătit cu multe 
zile înainte. 


Pregătirile pentru Sărbătoarea În- 
vierii începeau cu serile în care par- 
ticipam la slujbele Deniilor şi în 
care, bunica mea, Ana, mama tată- 
lui meu, avea grijă în fiecare an, 
să mă spovedesc pentru a mă pu- 
tea împărtăşi la Sf. Liturghie din 
noaptea Învierii. Bineînţeles, parti- 
ciparea la slujba Deniilor era parte 
din firescul Săptămânii Mari şi, nu 
pot să neg, era şi un prilej pentru 
ne întâlni nepoţii satului şi a pune 
la cale detalii legate de cine bate 
toaca și cine trage clopotele în 
Noaptea Sfântă şi bineînţeles, când 
ne vom mai întâlni pe ulițele satu- 
lui, pentru bucuria ciocnirii ouălor 
roşii (care tot timpul erau doar ro- 
șii). Legat de ouăle roşii, bunica m- 
a învăţat, încă de când eram şcolar 
în clasele primare, să vopsesc ouăle 
în palmă, şi tot timpul acest lucru îl 
făceam în Vinerea Mare, pe la cea- 
sul al 4-lea. Tot ea, mi-a explicat de 
ce le vopsim între palme: pentru a 
pătimi şi a simți şi noi, măcar în 
parle, durerea pe care Mântuito- 
rul a avut-o în momentul pironirii 
Sale pe Sfânta Cruce. Iar bucuria 
de a participa la pregătirea bucate- 
lor, se împletea cu mirosul ce pu- 
nea stăpânire peste odaia bunicii, 


locul unde păstram cozonacul, pas- 
ca şi ouăle roşii. Din când în când, 
ca un copil ce eram, mergeam în o- 
daie, pentru a le mirosi îndeaproa- 
pe, fiind ademenit de aspectul lor, 
dar conştiinţa că postul nu s-a ter- 
minat, mă întărea în lupta cu ispita 
de a nu gusta din ele, încă. Iar vop- 
situl ouălor în palmă, a devenit o 
tradiţie la noi familie. 


pentru care 
trăim şi alergăm 
un an întreg 


Slujba Prohodului, mi-a rămas la 
suflet... A lipsi de la cântarea Pro- 
hodului era ceva de neimaginat ... 
simțeam că nu pot aştepta Paştele 
fără a cânta Prohodul, fără a în- 
conjura Biserica cu lumânarea în 
mână, fără a vedea cum tot satul 
cântă cântarea de îngropare a Mân- 
tuitorului. 


Terminând de pregătit cele ale 
Martei, care erau bine rânduite de- 
a lungul întregii săptămâni, pleca- 
rea la Slujba Învierii era plină de e- 
moţie... întâlnirea pe ulițele satului 
cu toți sătenii şi implicit cu nepoții 
lor, îmi inducea sentimentul că toa- 
tă suflarea merge să prăznuiască şi 





să se bucure de cea mai mare mi- 
nune a lumii. lar vestea că vom 
primi Lumină din Sfânta Lumină 
de la Ierusalim, mă făcea să mă 
întreb, dacă, cu adevărat sunt vred- 
nic de acest lucru. lar momentul 
Împărtăşaniei era şi mai emoţio- 
nant... Bunica îmi spunea că Îm- 
părtăşirea din noaptea Învierii 
este cea mai importantă — trebuie 
să menţionez că am crescut cu tra- 
diţia rarei Împărtăşanii, adică doar 
în cele patru posturi de peste an, 
ȘI... cam atât. lar momentul încon- 
jurării Bisericii și minunatul dialog 
dintre preot si credincioși cu salu- 
tul pascal, mă făcea să conştienti- 
zez că aceasta e ziua pentru care 
am postit cele 40 de zile, pentru 
care am făcut curăţenia generală în 
casa bunicii mele, pentru aceasta 
am îmbrăcat cămaşa albă cea mai 
bună şi că... pentru Ziua Învierii 
trăim şi alergăm un an întreg: pen- 
tru a ne întâlni, trecând prin Săptă- 
mâna Mare, cu Hristos cel Înviat! 
Tudor, jud. Bacău 








DURERE... 


* În copilăria mea, am fost deportaţi în Bărăgan. Mama lucra la spital în satul acela. Tata era deţinut politic. Eram 6 
copii. Biserica era în alt sat, la 5 km. distanţă. Posteam vineri post negru, de fapt posteam și așa, zilnic... Aveam 0 
singură capră şi ne băteam pentru laptele ei... Dar, din toată sărăcia, Măicuţa mea pregătea ceva bucate. Ouă vop- 
seam cu coji de ceapă şi frunze de pătrunjel. Dar sărbătorile... Ah... erau şi luminoase, pentru că ne adu- 
nam toţi puii, cei şase, sub aripile mamei. Cântam „Hristos a înviat”. Mama, scumpa noastră mamă, avea o 
voce dumnezeiască, îngerească, ce ne alina durerile sufleteşti. Apoi o tot o întrebam pe mama: dar tata unde e? De 
ce nu vine? Mai trăieşte? Mama era o femeie puternică, curajoasă. Ne alinta, ne încuraja şi ne îndemna să ne ru- 
găm lui Dumnezeu ca tata să se întoarcă cu bine. Rugăciunile noastre, ale unor copii nevinovaţi, au fost ascultate de 
Hristos Dumnezeu şi tata s-a întors... după 8 ani şi ceva. Numai credinţa puternică, insuflată de mama, ne-a salvat 
de la multe necazuri. (Oltea, din Bărăgan) 
* Mama îmi povestea că de Paşti nu aveau voie să meargă la Biserică, iar dacă aflau autorităţile, erau bătuţi. 
Așa a păţit ea într-un an când era fetiță și a dus-o bunica la biserică — bunica nu se temea, mergea oricum pe as- 
cuns. Dar au aflat că mama a mers şi, a doua zi la şcoală, învăţătoarea a bătut-o cu nuiaua peste mâini, în faţa tutu- 
ror. Dacă vedeau că are cruce la gât, i-o luau. Iar când am fost eu copil, deja aveam voie să mergem la biserică. Îna- 
inte de aceasta o ajutam pe mama la curăţenie şi mâncare (mai puneam degetul pe ascuns să gustăm...), iar în 
noaptea de Paşti mergeam cu toţii la biserică, la Înviere ȘI Liturghie. La noi Împărtăşania era de două ori în Postul 
Mare, dar nu de Înviere. Mergeam cu un COŞ plin (miel, ouă roşii, caş, pască cu brânză care avea deasupra o cruce 
împletită) și după ce erau sfinţite, acasă se mânca întâi din ele, apoi din restul bucatelor. (Tatiana, Basarabia) 
ȘI BUC URIE 
+ De la slujba Învierii veneam acasă cu lumânarea aprinsă şi mergeam cu lumina în toată casa, iar lumânarea ce 
rămânea se aprindea atunci când era furtună pentru a linişti vijeliile, lucru pe care îl fac şi astăzi. Când am crescut 
un pic mai mare am fost de sfintele sărbători pascale la ţară, în comuna Conop unde, în noaptea Învierii, sătenii se 
urcă pe deal la cimitir şi aprind lumânări pe mormintele rudelor adormite, parcă pentru a sărbători î împreună, jar 
pe deal se creează o priveliște deosebită. În timpul copilăriei sărbătorile erau ocazia de a petrece timpul în familie, 
de a prepara şi a savura împreună bunătăţi. Bineînţeles o activitate plăcută era schimbul de ouă încondeiate cu alţi 
copii din vecini sau la biserică şi ciocnitul lor. Şi astăzi bucuria cred că a rămas, deși trecută prin multe metamorfo- 
ze în urma experienţelor de viaţă, sper că înţeleg mai bine semnificaţia fiecărei sărbători şi am nădejdea ca să do- 
bândesc bucuria adevărată. Hristos a înviat! (Ionela, jud. Arad) 





Să lepădăm lenea de- 
parte de la noi şi să 
întâmpinăm pe Hris- 
tos, Mirele Cel fără de 
moarte, cu făclii lu- 
minoase şi cu cântări! 
(Denia de Luni seara) 


cesta este un ultim apel al Du- 

hului Bisericii, care se face su- 
fletului tot timpul, dar cu atât mai 
mult înaintea Patimilor Domnului 
şi Invierii Lui. Ce este această 
lene? Ea face parte din urmări- 
le căderii omului în păcat. La 
cădere, sufletul şi trupul lui au 


de mândrie şi d 
ibiieie, de me cau fi tPeDule Să luptăm 
de venin care l-a paralizat su- în S ĂPT 'ĂM AN A MARE 


fleteşte, un adevărat venin, 
căci este al șarpelui-diavolul. 
Fiind în această stare du- 
pă cădere, oamenii trăiesc 
aşa în majoritatea vieţii 
lor. 


Această lene nu se referă 
în primul rând la a-ţi face 
datoria față de casă, fami- 
lie, serviciu, societate. Aici 
lenea se propagă în plan 
secundar. Principala lene 
se manifestă în suflet, în 
atenția pe care trebuie să 
o avem tot timpul pentru 
Dumnezeu şi faţă de 
Dumnezeu, în a ţine min- 
tea aţintită la Dumnezeu, 
în a ne aduce aminte pururea de 
Dumnezeu, în a ne vedea păcatele 
pururea şi a le plânge, a ne pocăi, a 
ne schimba cugetul, a fi atenţi să ne 
aducem aminte de toate poruncile 
lui Dumnezeu şi a vedea pe care le- 
am încălcat, a ne întoarce de la ori- 
ce cădere şi fărădelege. Aceasta este 
lucrarea cea duhovnicească care 
izvorăşte din această atenţie şi cău- 
tare, din această lucrare a inimii şi 
hărnicie a duhului. Iar dacă nu se 
împlineşte lucrarea, lenea se va 


propaga şi în ce priveşte facerea 
rugăciunilor, a canonului, partici- 
parea la slujbe, metaniile, ostenelile 
şi asceza postirii. 


Condacul Canonul cel Mare vorbeş- 
te tocmai despre această lene: 
„Suflete al meu, suflete al meu, 
scoală! Pentru ce dormi?” Aici se 
referă la lenea, lentoarea şi amor- 
țeala pe care o dă păcatul. La reve- 
ria şi visarea mincinoasă în care 
ne lăsăm zăcând cu sufletul şi cu 
cugetul şi din care trebuie să ieşim 
la realitatea și la lumina zilei celei 
neînserate a lui Dumnezeu! 





Lenea cu care 








Este cu putinţă să participăm la 
toate Deniile din Săptămâna Mare 
şi totuşi să avem lene duhovniceas- 
că, pentru că lenea se referă în pri- 
mul rând la intensitatea cu care 
participăm la rugăciune, iar nu la 
extensivitatea ei. Putem să fim pre- 
zenţi la multe slujbe, să facem mul- 
te rugăciuni şi acasă, dar să avem 
încă destul de multă lene sufleteas- 
că, adică să nu mergem în profunzi- 
me, să nu ne ostenim ca să trăim cu 
adevărat, să nu ne silim a ne impro- 





pria cuvintele rugăciunilor și ale 
slujbelor, ci să treacă pe lângă noi. 


Ar trebuie să cerem lui Dumnezeu 
să scăpăm de această lene, căci 
Mântuitorul și zice, mustrându-i pe 
cei doi ucenici, Luca şi Cleopa, pe 
drumul Emausului: „O, neprice- 
puţilor şi zăbavnici cu inima ca să 
credeţi toate câte au spus prooro- 
cli!” (Lc. 24, 25). Zăbăvnicia în- 
seamnă nelucrare în Domnul şi 
netrăire duhovnicească a inimii 
noastre, înseamnă lene în a te im- 
plica, a trăi la intensitate, a iubi cu 
intensitate, a păstra credinţa, fiind 
atenţi la tot ce facem, la poruncile 
lui Dumnezeu şi la toţi cei din 
jurul nostru. Se spune că nu exis- 
tă boli, ci bolnavi. Așadar cu fie- 
care trebuie să ne purtăm într-un 
anumit fel, care corespunde firii 
acelui om și modului de a fi, în 
aşa fel încât să-i odihnim, să le 
arătăm dragoste, să nu-i smin- 
tim, să nu-i întărâtăm, să nu- 
i chinuim. 


Săptămâna Mare oferă în 
fiecare zi un câmp de cugeta- 
re şi gândire, de pocăință, dat 
de Biserică. Astfel, în prima 
zi e pilda smochinului şi a 
Dreptului Iosif cel preafru- 
Mos; în a doua zi, pilda celor 
zece fecioare; apoi pilda fe- 
meii care a spălat picioarele 
Mântuitorului, dar şi vânza- 
rea lui luda; în Joia cea Mare 
— Cina cea de Taină; Vineri — 
Pătimirea şi Moartea Mântu- 
itorului, iar Sâmbăta Mare — 
odihna Dumnezeului nostru. lar 
după Inviere, trebuie să avem grijă 
în continuare la lene, adică trebuie 
trăit cu Hristos în bucuria Învierii. 
Această bucurie nu rămâne pur şi 
simplu, ci trebuie hrănită şi susți- 
nută cu cuget conştient, cu hotărâ- 
re şi atenție. Ea trebuie reînnoită 
mereu, cu dorinţa de a rămâne cu 
Domnul, de a ne bucura, după cum 
ne-a poruncit E. 


Preot Ștefan 





Vin Paştile! Asta ştiam când eram copil! Veneau Paştile! Se făcea curăţenia de primăvară! În casă! În curte! În 
grădină! Curat! Curat! Curat! Ni se luau câteva lucruri noi, eram îmbrăcaţi cu ele și mergeam la biserică! Şi apoi 
ciocneam ouă! Cam asta ţin minte de când eram mic! Dar odată am făcut Paştile la naşii mei din Câmpulung - 
Muscel şi acolo am participat la prima Slujbă a Deniei din viaţa mea! A fost prima dată când am aprins o 
lumânare şi am stat cu ea aprinsă în toată seara! Nu maiţin minte care denie era, dar mi-a rămas în 
minte imaginea micii bisericuțe (azi închisă), Biserica Sf. Spiridon, care era înconjurată de credicioşi cu lumâ- 
nări în mână. O mulţime de lumânări aprinse, lume multă! Nu mai văzusem aşa ceva până atunci! Multă vreme 
m-a urmărit acea imagine, dar de la o vreme a trecut la amintiri uitate, până mai ieri, când am fost rugat să scriu 
o amintire din copilărie, legată de Sărbătorile Pascale. 
P.S.: Sf. Spiridon este Sfântul meu ocrotitor! Nu am știut acest lucru până nu am ajuns aici, la Bisericuţă şi am 
făcut primul drum în Sf. Munte Athos! Pe tot parcursul acelui drum şi de atunci încoace, până în prezent Sf. Spi- 
ridon m-a urmărit și m-a ocrotit! Slavă lui Dumnezeu! (Viorel, jud. Argeş) 





pastile alături de Crăciun sunt 
sărbătorile care îmi trezesc cele 
mai frumoase amintiri despre copilă- 
ria mea. Erau sărbători pe care le pe- 
treceam întotdeauna la Târnova, în 
casa bunicilor mei, Gheorghe şi Ele- 
na, mama Nuţa și tata Giţa, cum le 
ziceam eu. 


În sâmbăta lui Lazăr, dinaintea 
Floriilor, plecam cu mai toţi băieţii 
din sat, însoţiţi de crâsnicul biseri- 
cii, baci Giorgiţă, la râul de la mar- 
ginea satului, la vale, cum ziceam | 
noi, pentru a tăia salcie. Ajungeam 
cu ea la biserică în timpul Vecerni- 
ei, iar după Vecernie, toţi copiii 
care am dus salcia împreună cu 
mulţi alţi credincioşi aşteptam cu 
răbdare şi emoție sfântă la rând 
pentru a ne spovedi. În ziua Florii- 
lor ne cuminecam, adică ne împăr- 
tăşeam cu Trupul şi Sângele Dom- 
nului şi împărţeam în timpul slujbei, 
împreună cu ceilalţi copii cu care am 
adus salcia de la râu, crenguţele fira- 
ve, în mâinile fiecărui credincios. 
Când ajungeam acasă, bunica făcea o 
cununiță frumoasă din salcia adusă 
de la biserică şi o punea pe gâtul sti- 
clei cu Aghiasmă Mare şi acolo o 
păstram un an de zile. 


Mă învoiam de la şcoală pentru a pu- 
tea fi în casa bunicilor încă din pri- 
mele zile ale săptămânii Patimilor, 
deoarece pentru mine Paştile au fost 
totdeauna legate de casa bunicilor. 
„Tovarăşa” mea dirigintă de la oraş, 
doamna profesoară Pătruţ Emilia, ca- 
re era şi ea o femeie credincioasă, dar 
aşa, mai în ascuns, îmi zicea când mă 
învoiam de la şcoală la începutul Săp- 
tămânii Mari: „Știu că mergi la bise- 
rică la Denii, dar du-te la ţară la bu- 
nici, că acolo nu ştie nimeni de tine”. 


În timpul Săptămânii Mari, cum o 
numeau bătrânii, de dimineaţa şi pâ- 
nă la asfinţitul soarelui îi ajutam pe 
bunici la înnoirea gospodăriei: văru- 
iam pomii, vopseam gardul de la uliţă 
și bordura din jurul casei („giura” 
cum îi zicea bunica). Bunica văruia 
încăperea în care stăteam „că vin 
Paştile şi trebuie să ne găsească pre- 
gătiți şi cu casa curată”, zicea buni- 
ca. Bunica văruia şi muruia (dădea cu 
argilă pe vatra casei) până și în căsuţa 
mică din curte, unde era cuptorul, 
unde ea cocea atâtea bunătăţi pentru 
Paşti: pâinile mari de casă cu coajă 
aurie, plăcintele scoase de pe vatra 
cuptorului î în Sâmbăta Mare şi câte şi 
mai câte bunătăţi. În Săptămâna Ma- 
re, pentru că era post, tot aici, în va- 
tra cuptorului, bunica ne făcea cocoşi 
(pop corn) în ciur (un instrument 
special în care punea porumbul pen- 
tru a se face din el floricele, pe flăcă- 


rile de pe vatra aprinsă a focului). 


În fiecare seară, însoţit fie de bunica, 
fie de bunicul, porneam spre biserică, 
de cum auzeam clopotul „trăgând de 
slujbă”. Erau  Deniile Săptămânii 
Mari. 





Toată Săptămâna Mare tare-mi plă- 
cea să mănânc cartofi fierți, „croam- 
pe întregi” cum le ziceam şi „papă de 
măcriş”, adică un sos de post cu apă, 
măcriş şi făină. Era cea mai bună 
mâncare din Săptămâna Patimilor. 


In Joia Mare dimineaţa mergeam la 
biserică că era Liturghia la care „se 
băgau Paştile în biserică”, adică se 


Pacea și bucuria 
zilelor de Paşti 
din satul 
bunicilor 


aducea pâinea şi vinul pentru Paşti, 
de către familia care dădea Paştile în 
anul acela. Joi seara ascultam Sfintele 
Evanghelii ale Pătimirilor Domnului 
cu o lumânare în mână şi veneam 
tare trist acasă, pentru că ştiam că 
Domnul e acum mort pe Cruce pen- 
tru păcatele noastre. Din seara aceas- 
ta nu mai sunau clopotele până la 
Înviere, ci doar bătea toaca. Şi toată 
ziua de Vineri și Sâmbătă curtea bise- 
ricii era plină de copii care veneau să 
bată toaca. Erau singurele zile din an 
când se bătea toaca la biserică. Aşa 
era tradiţia la noi în sat. Și dacă mu- 
rea cineva în Vinerea sau în Sâmbăta 
Mare, nu se trăgeau clopotele după 
mort, ci doar se bătea toaca. „Clopo- 
tele nu se mai aud amu' până la 
Paşti - zicea bunica — că-i Domnu” pe 
Cruce”. 


Vineri dimineaţa plecam cu bunica la 
Ceasurile Vinerii Mari (Ceasurile Îm- 
părăteşti), iar eu mai rămâneam pu- 


țin după Ceasuri, ca să pregătim cu 
femeile din sat și cu crâsnicul biseri- 
cii, baci Giorgiţă, mormântul Domnu- 
lui, pe care-l duceam în mijlocul bise- 
ricii şi-l împodobeam cu flori de lili- 
ac, iar pe el puneam multe ghivece de 
grâu încolţit. Când veneam acasă, bu- 
nica nu făcea nimic în gospodărie, 


nu se lucră”, decât vopsea ouăle 
'într-atâtea culori, dar cele mai 
multe roșii. Eu le împodobeam pe 
cât mă pricepeam cu abţibilduri 
colorate. Mi-aduc aminte că am 
fost într-un an la un prieten din 
vecini, Mihăiţă; ei erau de la mun- 
te (de la Văsoaia) şi mama lui, na- 
nă Zorinca, împistrea ouăle roşii 
cu condeiul cu ceară, desenând 
tot felul de flori și forme geome- 
trice. Am fost tare impresionat de 
cât de frumos ştia să împodobeas- 
că ea ouăle. 


În Vinerea Mare, seara, mergeam la 
Denia Punerii Domnului în mormânt 
şi la Prohodul Domnului. Erau mai 
toţi copiii din sat la biserică şi făceau 
un foc mare în curtea bisericii şi stă- 
teau aşa, în jurul focului, așteptând 
înconjurarea bisericii cu prapori şi cu 
Epitaful. Eu nu ieşeam cu ei afară la 
foc, că-mi părea că-i mare păcat să nu 
stai în biserică să cânţi Prohodul şi să 
asculţi slujba. Eram mai tot timpul 
lângă părintele din sat, părintele 'Teo- 
dor Păiuşan, ca să nu scap niciun a- 
mănunt din slujbă şi mă uitam ţintă 
numai la el și-l ascultam ca pe Dom- 
nul. Și părintelui îi era drag de mine 
și mă ţinea numai lângă el, într-un 
stihărel alb, puţin peste genunchi şi 
cu un guleraş de catifea, aşa cum se 
îmbrăcau la noi în sat diecii (copii din 
Altar). La înconjurarea Bisericii cu E- 
pitaful, eu eram lângă părintele, îm- 
brăcat diac cu cădelniţa, cădind uşor 
Sf. Epitaf, alţi copii îmbrăcaţi şi ei di- 
eci duceau ripidele (obiecte liturgice 
asemănătoare praporilor, în formă de 
aripi îngerești), iar cei mai mari du- 
ceau Sf. Epitaf. Bărbaţii scoteau la 
înconjurarea Bisericii Crucea cea ma- 
re din Altar şi toți praporii din biseri- 
că, şi nu erau puţini, iar biserica era 
plină ca la Înviere. Şi era în vremea 
comunistă, dar la noi la țară nimeni 
nu ne oprea să mergem la biserică. 
Veneam de la biserică Vineri, mai în 
noapte, pe | la 11 seara. Şi eram mai cu 
nădejde, că ştiam că acuma Domnul 
Se pregăteşte de Înviere. 


În Sâmbăta Mare de dimineaţa eram 
numai în jurul bunicii, ca s-o ajut la 
pregătirea pentru Paști. Măturam 
trotuarele (aleile din curte), tăiam 
flori din rondourile din curte şi le pu- 
neam în camera de sus, unde-i aştep- 
tam pe părinţii mei care veneau de la 


că zicea: „e Vinerea Mare şi azi 








Înainte de Sf. Paşti, în sâmbăta Floriilor, măturam pe „zoană”, adică pe drum, cât era gardul casei de lung. Şi mer- 
geam la cimitir să curăţăm mormintele. Se văruiau copacii toţi din livadă şi de-a lungul grădinii. La Sf. Paşti mama 
cu tata se zbăteau să ne facă hăinuţe noi, nouă, celor 3 copii - ori le cosea mama la maşină, ori ne cumpăra de la 
magazin. Şi încălțăminte nouă. Slujba de Înviere î începea la 23.30 și ţinea toată noaptea până la 5.30 sau 6. Se fă- 
cea Sf. Liturghie, biserica era plină. Ca datină, la biserică, în afară de aprinsul 

lumânărilor la morminte, se adunau ouă, pască, cozonac, câte un bănuţ, iar de la 
noi, cei ce veneam cu coşul de papură şi cu prosop alb la sfinţit pasca, cozonac, | 
brânză sau caş, fiecare ce avea. Mai aduceam cu noi în coş zahăr, slănină sau | 
„clisă” , fasole şi un pumn de boabe de porumb la sfinţit. Ce se aduna de mânca- |. 
re se dădea la toţi săracii din sat şi din alte sate, unde erau oameni săraci şi necă- 
jiţi. Se făcea joc în sat cu trompete şi cu muzicanți şi cu vârtelniţă, adică din ace- eg 
lea vechi de lemn, nu cum sunt acum moderne de fier. (Silvia, jud. Botosani) | 


Ouăle trebuie să ajungă să fie roşii în Joia Mare, cel târziu. În noaptea de Învie- * 
re, credincioşii aduc la biserică o mică parte din bucatele pregătite pentru masa 
de Paști, pentru a fi binecuvântate de către preoți, la sfârşitul Sfintei Liturghii (în WE 
jurul orei trei noaptea). În multe locuinţe, încă există obiceiul la prima orăadi- 
mineţii, a stropirii feţei şi mâinilor creştinilor cu apa dintr-o cană, în care s-a | 
aşezat deja un OU roşu, urmând ca ultimul din casă care se va stropi cu această 
apă să ia acea monedă din cana cu apă şi oul roșu (pentru un an îmbelşugat). În 
fiecare dintre cele trei zile de Paşti, creştinii ciocnesc la masa în familie, câte un 
ou roşu fiecare, în mod înlănţuit, de la un capăt la altul, iar cel care rămâne cu 
oul nespart, se crede că se va bucura de un an mai prosper decât ceilalţi. 
(Daniel, jud. Bacău) 





TOCAȘII din Ţara Moților 


În Vinerea Mare vopseam ouăle.  toriţi, în număr impar (7 sau 9). Ei 
Era zi de post negru. Sâmbătă dis se organizau cu cele necesare pentru 
de dimineaţă, mama frământa cozo- a pușca, aveau ţevi de 1,5-2 metri (în 
nacul (era un cozonac atât de bun!) trecut foloseau carbid, acum butelii 
cu nucă, rahat, şi plăcintă cu brânză, de gaz). Ei primeau în custodie toa- 
coapte în cuptorul de pâine din șo- ca, pe care o băteau des, alternând 
A pru (magazia de lemne). Tot în cup- cu aceste împușcături. Uneori, un 
mi aduc aminte și acum cu mare tor făcea şi friptura de miel, pe care  „prieten” reușea să le fure toaca. A- 

| fra și cu o urmă de nostalgie de îl tăia tata sâmbătă dimineaţa. Dro-  tunci ea trebuia găsită şi răscumpă- 
acele vremuri şi implicit obiceiuri. bul şi ciorba de miel erau nelipsite rată. Acest program dura de sâmbă- 
La începutul Postului Mare, mama de pe masa de Paști. Tot sâmbăta, tă după-masă, până luni după Sf. 
obişnuia să pună războiul, țesea co- unul din noi, copiii, mergeam după Liturghie. După aceea se pregăteau 
voare, fețe de masă, ştergare care Sf. Paşti, puse într-o cană nouă, ca- de joc (horă ţărănească), îmbrăcaţi 
se puneau pe pereţi, deasupra icoa- re avea un capac adaptat, din coajă în straie populare, cu pălării negre. 
nelor, preşuri din zdrenţe; până la de pâine, şi care era înfăşată într-o Era o trupă de muzicanți care îi în- 
Paşti termina de ţesut. batistă mare, albă. O aduceam cu  soţea şi aşa plecau de la biserică, în 
mare grijă, să nu se verse nicio pică- frunte cu părintele, spre locuinţa a- 

Până şi noi, copiii, posteam. Bunicii tură (mama, ca să ne facă mai a-  cestuia, unde erau aşteptaţi de dna 
mei aveau un rând de vase pe care le  tenţi, ne zicea că dacă se varsă vreo preoteasă şi fetele lor, cu prăjitură, 
foloseau doar în post, acele vase n- picătură, nu mai apucăm ziua de ouă roşii. Le cântau câteva cântece, 


au fost atinse de carne sau de mân- Paşti). apoi porneau din casă în casă, invi- 
care de dulce. Intotdeauna mama, tau pe gazde la horă şi primeau 


bunica dădeau cu var în casă, făceau În marea zi de sărbătoare, dar şi în bani. Acest grup de tocaşi avea un 
curăţenia generală de Paşti, în casă următoarele zile, cu toţii mergeam  „şpan”, care îi însoțea şi era un fel 
şi-n ogradă, iar noi, copiii, săpam la biserică. După aceea ne înfruptam de cap de ceată, fiind mai în vârstă 
grădina cu flori, văruiam pomii; to- din bunătăţile pregătite. Apoi mer- şi căsătorit. Spre seară se retrăgeau 
tul era curat, toate la locul lor. geam în vizită la bunici, care locu- la căminul cultural unde petreceau 
7 DI E Io N ia „_„  iaupedeal,lavreo2oredemerspe după lunga perioadă de post, în care 
In Săptămâna Patimilor, de obicei jos. Petreceam împreună: bunici, pe vremuri nu se auzea muzică, lar 
miercurea, mergeam cu toții la bi- copii, nepoți. Atunci și acolo timpul nouă mama ne spunea că nu-i bine 
serică pentru spovedit, apoi pe loc avea o altă dimensiune. Nu degeaba să ne îmbrăcăm atunci în haine țipă- 
ne şi împărtăşea părintele. Copii fi- se spune că veşnicia s-a născut la toare la culoare (roşu de exemplu.). 


ind, ne bucuram că de Paşti părinţii sat... Aşa era pe vremea copilăriei mele de 
ne cumpărau haine noi. Femeile şi Paşti 


domnişoarele mergeau de sărbători Un alt obicei era „tocașii” sau „ho- 
în costume naţionale. 1”, adică un grup de băieţi necăsă- 





Doina, jud. Alba 





aştile copilăriei mele au fost pline 
de bucurie! Și această bucurie în- 
cepea cu primele zile ale Postului Ma- 
re, pentru că la mine în sat era obice- 


iul ca aproape în toate serile Postului 


Mare băieţii să bată toaca în curtea 
bisericii sau acasă, cei care aveau. 
Deşi nu eram băiat, l-am rugat pe ta- 
ta să-mi facă toacă, spre supărarea 
mamei, care îmi zicea că fetele nu tre- 
buie să bată toaca. Nu era chiar aşa, 
dar mama știa câtă trudă puneam eu 
să pregătesc toaca, apoi ciocănelele, 
mai băteam cuie şi-mi mai dădeam 
peste degete şi câte alte năzbâtii nu 
făceam. Dar bucuria era foarte mare 
când auzeam prima bătaie de toacă. 
Imediat ieşeam şi eu afară cu toaca, o 
atârnam într-un salcâm bătrân din 
faţa casei, şi începea „concertul“. Cu- 
vintele nu pot surprinde atmosfera de 
seară care era în sat şi nici bucuria pe 
ca-re o trăiam la cote maxime. 


Nu se bătea toaca în Vinerea Mare. În 
Noaptea Invierii, copiii şi tinerii mer- 
geau mai devreme la biserică și bă- 
teau toaca, pe rând, iar la ora 11.30, 
se oprea toaca până când începeau 
clopotele să vestească Învierea Dom- 
nului şi apoi nu mai răsuna toaca în 
sat până anul viitor. 


Vopsitul ouălor era o altă bucurie. De 
fapt, la mine în sat nu se vopseau 
ouăle, ci se „îimpistreau“. În Joia Ma- 
re, după- masa, ouăle se degresau, se 
puneau undeva la cald, se pregătea 
ceara de albine care se topea într-o 
cutiuţă de metal, în care se încingea o 
unealtă pe care nu ştiu cum să o des- 
criu. Era cât un pix, cu un mâner de 
băț de tulpină de porumb şi avea în 
capăt ceva ca un un ac mai gros. Cred 
că se numea chișiţă. Cu această u- 
nealtă se desena sau se scria cu ceara 
topită pe ouă. Adică se împistreau. 
După ce toate ouăle erau gata de îm- 
pistrit, se puneau într-o cratiţă cu coji 


de ceapă, fierte cu o zi sau două îna- 
inte şi se puneau la fiert 15 minute. 





Duminici de Paşti 
însorite, 
cu miresme de 
flori albe de cireș 


Iar cojile se adunau cu mult timp îna- 
inte, ca să fie multe şi să iasă faine o- 
uăle. Şi într-adevăr ieșeau. Mai era o 
variantă, cu frunze diverse din grădi- 
nă. Se aplica frunza pe ou, se strângea 
bine în ciorap subţire de nylon, şi se 
puneau şi acestea la fiert în coji de 
ceapă. După ce erau fierte, se şter- 
geau cu un prosop de bucătărie şi se 
ungeau cu slănină sau ulei, pentru lu- 
ciu. 


Vinerea Mare întotdeauna era cu 
ajunare, chiar şi pentru copii, măcar 
până la ora 14; cel puţin în casa copi- 
lăriei mele așa a fost. Mama era aspră 
în privinţa aceasta. Atmosfera în casă 
era una pioasă, de rugăciune. Citeam 
din Sfânta Scriptură, din Sfintele E- 
vanghelii, mai ales din cele care rela- 
tau despre Pătimirile Domnului. 


În Sâmbăta Mare se făceau ultimele 
retuşuri la curăţenie, se pregăteau 
mâncarea și prăjiturile pentru slăvite- 
le zile ale Învierii. De asemenea, se 


călcau hainele, dacă era nevoie, şi ca- 
re trebuiau, măcar o parte, să fie noi. 
Pentru copii erau și acestea bucurii. 


La ora 23 aproape toată lumea, de la 
mic la mare, ne îndreptam paşii spre 
Sfânta Biserică și luam parte la Slujba 
Învierii, care era destul de scurtă. Dar 
bucuria era mare, mai ales când în- 
conjuram biserica ȘI cântam „Hristos 
a Înviat”. Îmi mai amintesc că aveam 
o foame teribilă de a mânca „Paști“. 
Era obiceiul ca la sfârşitul Slujbei, fie- 
care să meargă cu un ou şi să ia Paşti- 
le. Eu mergeam pregătită de acasă cu 
două sau chiar trei ouă şi iar mă certa 
mama, chiar şi sora mea, că mă fac de 
râs, dar eu nu mă săturam numai cu 
o porţie de Paşti. Și erau atât de bu- 
ne! 


Copil fiind, mi-au lipsit Slujbele Bise- 
riCii şi Sfânta Împărtăşanie, după 
care am tânjit mult. Dar, slavă lui 
Dumnezeu, mai târziu au venit şi a- 
cestea. 


Foarte frumoasă era şi Duminica În- 
vierii. De cele mai multe ori erau în- 
floriți pomii. Dacă nu apucau să înflo- 
rească de Florii, înfloreau de Paşti. 
Doamne! ce Duminici de Paşti însori- 
te, cu miresme de flori albe de cireş 
sau de flori roz de piersic au văzut o- 
chii mei! Iar păsările se întreceau în 
triluri. Exact ca în priceasna aceea: 
„Păsările ciripesc, / toate florile-nflo- 
resc / Paştile sărbătoresc!“ Atmosfera 
din sat era deosebită, cu oameni ve- 
seli, cu tineri şi copii şi mai veseli, ca- 
re ciocneau ouă „pe luate“. Aproape 
toată ziua ne-o petreceam în mijlocul 
satului. Veneam acasă doar ca să 
mâncăm, după care ne întorceam ca 
iar să ne bucurăm unii de alţii, de 
Paşti, de ciocnitul ouălor și de tot ce 
ne-a dăruit frumos Dumnezeu. Căru- 
ia fie slava acum şi-n veci. Amin! 


Monahia Teofana, jud. Arad 





Sărbătorile pascale din copilăria Bucureştilor începeau cumva 
la lăsatul secului de carne, când, obligatoriu toţi finii se strân- 
geau cu mic cu mare la nași în jurul unei mese mari — la pro- 
priu - şi bogată în tot felul de bunătăţi din care nu lipsea ni- 
ciodată, vinul de smochine pentru adulţi și sucul de smochine 
pentru copii. Nu vreau să trec mai departe fără să amintesc 
faptul că, deşi naşii — de vrednică pomenire — aveau 3-4 fami- 
lii de fini, toţi finii fiecărei familii erau şi de cununie şi de bo- 
tez, ceea ce cumva, ne unea ca într-o mare familie. În prima şi 
ultima săptămână, părinţii mă trimiteau totdeauna la spove- 
dit și împărtăşit, în Joia Mare de dimineaţă, stând la un rând 
al copiilor de câte 2-3 ore, neștiind ce se întâmpla atunci în 
biserică. În luminata noapte a Învierii, chiar dacă în cursul 
anului nu mergeam regulat la Liturghie, acum, musai trebuia 
să stăm la slujbă, iar la sfârşitul acesteia ciocneam fiecare 
câte un ou roşu de zidurile bisericii pe care îl mâncam 
primul acasă înaintea celorlalte. Mi-au rămas în suflet nu doar 
amintirile, ci şi recunoştinţa sădirii acelui sâmbure de cre- 
dinţă, ce avea să rodească mai târziu. (Laura, București) 


înviat!” 


Cu drag îmi aduc aminte de satul bunicilor mei, unde 
îmi petreceam vacanţele. Un sat în formă de cizmă, cu 
o uliţă lungă şi una mai scurtă, unde se afla și biserica, 
iar vizavi de ea era casa bunicilor. Mi-a rămas în min- 
te cum împistream ouăle în Săptămâna Patimi- 
lor. Într-o lăcruţă (cutie de tablă) se punea ceară şi se 
încălzea pe plita cuptorului. Aveam o chisiţă pe care o 
foloseam ca un „toc cu peniță” şi desenam ouăle cu 
ceară. După ce erau desenate, de obicei cu cruci, linii 
curbe, bunica le punea într-o oală în care înmuiase 
decuseară coji de ceapă, şi acolo le fierbea. Mama, 
draga de ea, nu avea răbdare să folosească chisiţe și a- 
casă le decoram cu frunze lipite pe ou şi legate cu cio- 
rapi de nylon. După ce erau fierte ouăle şi se răcoreau 
un pic, le scoteam din oală și le ştergeam cu o cârpă. 
Ca să strălucească, calde, le ungeam cu clisă (slănină). 

Erau tare frumoase î în COŞ şi aşteptam cu nerăbdare să 
mergem la Înviere şi să ciocnim, zicând: „Hristos a 
— „Adevărat a înviat!”. (Ana, jud. Arad) 








oraş, să fim cu toţii împreună de 
Paşti. Bunica făcea mâncările tradi- 
ționale de Paşti, din care nu lipseau 
ciorba de perişoare, tocana de miel, 
friptura de miel, sarmalele, carnea 
friptă cu cartofi tăiați în jumătate 
în frigătoare (tava pe care o punea 
bunica la dubă), laptele acru (iaur- 
tul de casă), brânza şi smântâna de 
la vacile noastre, care erau pentru 
mine cele mai bune mâncăruri. Din- 
tre prăjituri, pe lângă tortul și prăji- 
turile cu cremă pe care bunica le fă- 
cea, nu uita niciodată să facă şi 
coarda cu mac şi cu nucă, că zicea 
ea „astea-s plăcintele din bătrâni”. 
Ouăle roşii de Paşti le punea bunica 
într-un coş auriu din metal, dar sub 
ele întotdeauna punea, în loc de 
şervețele, frunze de  lăcrimioare, 
trifoi şi iarbă, cosite de bunicul, de 
la noi din grădină. 


După-amiaza veneau mama şi tata 
de la Arad și mie nu-mi ajungea vre- 
mea să le spun cât am avut noi de 
lucru în Săptămâna Mare şi cât or 
fost de frumoase slujbele de la bise- 
rică; cum am stat eu tot lângă părin- 
tele și câte m-o mai învăţat dintr-ale 
preoţiei. Mama îmi aducea întotdea- 
una nişte iepuraşi de turtă dulce pe 
care mi-i trimitea mătuşa mea de la 
Arad. Şi ce frumoşi erau decoraţi ie- 
purașii, cu mărgele colorate, şi cu 
stafide în loc de ochi, iar pe la gât e- 
rau legaţi cu o fundă roşie. Nu erau 
atâtea dulciuri și specialități de 
Paşti, dar noi, copiii, ne bucuram de 
toate mărunţișurile astea, mai mult 
decât de cele mai speciale dulciuri. 
Pentru că ştiam că mătușa nu le-a 
cumpărat, ci le-a făcut cu mâinile ei, 
cu mult drag. Și asta făcea mai mult 
decât orice altceva. 


Noaptea mergeam la Înviere şi eu 
tare mă grăbeam să intru direct în 
Altar, că ştiam că părintele mă aş- 
teaptă ca să mă îmbrace diac pentru 
slujba Învierii. Şi iarăşi eram o gră- 
madă de copii îmbrăcaţi dieci în că- 


măşuţe albe, în jurul părintelui, care 
era îmbrăcat şi el în alb ca lumina, 
cu cele mai frumoase veșminte pe 
care le avea, deşi n-avea decât vreo 3 
sau 4 rânduri, dar cele mai bune 
erau pentru Paşti. Și veneam de la 
Înviere cu atâta bucurie şi oboseală 
sfântă, de simţeam că n-o mai pu- 
tem duce. 


A doua zi dimineaţa mergeam la U- 
trenia Învierii şi la Sfânta Liturghie, 
după ce ne îmbrăcam cu hainele cele 
noi, cumpărate din vreme şi călcate 
cu multă grijă, că așa se ştia în sat, 
că de Paşti toată lumea trebuie să fie 
„cu haine nov. La sfârşitul Sfintei 
Liturghii ciocneam ouă roşii şi luam 
„Paştile” în batiste noi, special pre- 
gătite, doar pentru a lua Pașştile în 
ele. Urma cea mai frumoasă masă 
din an în familie. Bunica şi bunicul 
mutau masa în mijlocul camerei şi 
puneau toate scaunele pe care le a- 
veau, ca să încăpem. Şi începeam 
masa, cântând cu toţii „Hristos a 
înviat” ..., apoi ciocneam ouă roșii şi 
urmau celelalte bunătăţi pregătite 
pentru Paşti. Nici nu apucam să 
mâncăm din toate, că zicea bunica 
„ni s-o cam strâmtat stomacu” de la 
post”. 


După amiaza ne odihneam puţin, a- 
poi plecam „pe la neamuri”, adică 
pe la rudele din sat mai în vârstă. A- 
șa era obiceiul, să-ţi vizitezi rudele 
mai în vârstă de Paşti. Veneam cu o- 
uă roşii şi plăcinte învelite în şerve- 
țele cu iepuraşi, cam rare în vremea 
aceea. Şi întotdeauna ne opream pe 
la biserică, la Vecernia Învierii. E- 
ram îmbrăcat tot eu hainele cele noi 
de Paști. 


A doua zi de Paşti ieşeam după Li- 
turghie „la țarină”, adică la holdele 
de la marginea satului, cu prapori şi 
ripide, cu copii îmbrăcaţi dieci în ju- 
rul părintelui, cu corul bisericii cân- 
tând pe tot drumul „Hristos a învi- 
at” şi Canonul Învierii şi se făcea la 


„rugă” (troița de la marginea satu- 
lui) sfinţirea apei, stropirea şi sfinţi- 
rea hotarului şi rugăciuni speciale 
împotriva vânturilor, secetei, grindi- 
nei şi insectelor dăunătoare. 


A treia zi de Paşti stăteam mai mult 
în Altar la slujbă, pentru că părintele 
îmi arăta de fiecare dată cum pregă- 
teşte el împărtăşania anuală pentru 
cei bolnavi și cum trebuie ea păstra- 
tă. Zicea părintele: „ție-ţi spun din 
secretele preoţiei, pentru că tu eşti 
ucenicul meu, că şi eu le-am învățat 
de la preoții mai bătrâni”. 


Așa treceau Pașştile, dar dacă era 
vacanţă, eu mai rămâneam cu buni- 
cii până la Duminica Tomii şi atunci 
iarăşi veneau părinţii mei de la Arad 
ca să mergem duminica după-amia- 
za la cimitir, la „Paştile morților”, a- 
dică la pomenirea celor adormiţi din 
familie. Bunica nu spăla haine toată 
Săptămâna Luminată, iar bunicul 
făcea doar lucruri mărunte prin gră- 
dină, pentru că ziceau că sunt „zilele 
Paştilor”. 


Așa erau Pașştile în copilăria mea, cu 
farmecul slujbelor frumoase ale De- 
niilor, pe care abia le aşteptam, cu 
mireasma și pacea din casa bunici- 
lor, împreună cu părinţii și cu toţi 
cei dragi, cu bucuria de a-l simţi atât 
de aproape de mine pe părintele din 
sat. O copilărie fericită şi liniştită, 
nu atât de bogată cum o au copiii 
noştri astăzi, dar cu siguranţă mult 
mai liniştită și mai fără griji, pentru 
că o-dihnea peste noi pacea lui 
Dumnezeu, poate de multe ori și 
fără s-o ştim sau s-o înţelegem. Din 
păcate, vremuri trecute, care nu se 
mai întorc, dar spre care putem 
privi înapoi, pentru a ne găsi repere, 
într-o lume atât de complicată și de 
„obosită”. Să ne ajute Dumnezeu să 
regăsim pacea şi bucuria Paştilor de 
odinioară! 


Preot Lucian, jud. Arad 





Era prin anii '70, la Biserică veneau toţi copiii din sat şi a venit un Pă- 
rinte tânăr, dornic să dăruiască învăţătura bisericii. Noi eram prin clasa 
a 5-a cred. A început să facă cu noi în Biserică un fel de ore de religie, 
cateheze şi prindeam atâta drag să mergem, încât fugeam de la muncă 
(pe atunci copiii munceau şi în vacanțe, şi după terminarea lecţiilor) şi 
mergeam la Biserică. De sărbătoarea Învierii Mântuitorului nostru, 
sâmbăta ne spovedeam, nu mâncam nimic până după Slujba Învierii şi 
a Sfintei Liturghii, când ne împărtășeam (eram doar câţiva care făceam 
asta). De Paști eram îmbrăcate în port popular toate fetele, nu eram noi 
prea multe, fiind satul mai mic. Ţin să vă spun că aveam atâta bu- 
curie, încât şi acum îmi amintesc cum arăta cerul la înconju- 
rare, era plin de stele. Bineînţeles că nu a durat asta decât 2 sau 3 
ani, cineva l-a reclamat la securitate pe Părintele şi a fost mutat din sat. 


Doamne, ce aş fi vrut să spun mai multe! (Iosana, jud. Arad) 





um era de Paşti în copilăria mea? 

Asa ştiam eu că vin Paştile, copil 
fiind, după cum se schimba ritmul 
casei. 


În prima săptămână din Postul Mare, 
Lunea era numită Lunea Curată, Lu- 
nea Vaselor sau Spolocania. Bunica 
ne scotea toate oalele şi ne punea să 
le frecăm până luceau. Această cură- 
țire a bucătăriei era pentru trecerea 
de la mâncarea de dulce la cea de 
post. Inainte, toate acestea se frecau 
cu leşie (apă amestecată cu cenuşă). 
Tot în această zi, se umplea şi înăcrea 
borşul. Pentru ca borşul să fie acru, 
se obişnuia să se tragă de păr sau de 
urechi cineva din casă, înăcrindu-se 
borşul, cum s-a înăcrit de supărare 
cel urecheat. Mama începea să vă- 


doar din brânză) şi are formă rotun- 
dă, asemănătoare cu scutecele lui Ii- 
sus. Se face un disc de 1 cm grosime 
de aluat (orice diametru) şi apoi se 
modelează 3 şuviţe lungi groase de un 
deget şi jumătate. Șuviţele se împle- 
tesc frumos „în trei” şi se aşază îm- 
pletitura cu migală, pe conturul exte- 
rior al discului pus pe fundul tăvii ro- 
tunde. Apoi se modelează alte 3 şu- 
viţe mai subţiri, care împletite for- 
mează crucea din mijloc. Mama în- 
cerca făina folosită, cu mult înainte 
de Paști, pentru că era „mare ruşine” 
să crape șuvițele în timpul coacerii 
sau „Doamne fereşte” să nu crească. 
În cuiburile formate de braţele crucii 
se punea brânza. Păscuţele sunt mai 
uşor de făcut şi, aşa cum le zice şi nu- 





aşa că mersul la biserică te duce cu 
gândul la urcuşul duhovnicesc care 
nu se face fără jertfă. Încă înainte de 
miezul nopţii, oamenii urcau în tăce- 
re dealul. Era noapte şi pe vremea a- 
ceea nu prea erau becuri, aşa că întu- 
nericul te învăluia, amintind că Iisus 
era în mormânt. 
Apoi „Hristos a înviat!” răsuna în 
sfârşit în biserică și toţi cântau cu i- 
nimile pline de bucurie și cu lumâ- 
nări aprinse în mâini. Pentru că cei 
dragi ai noştri au adormit „cu nădej- 
dea Învierii”, o parte din membrii fa- 
miliei mergeau cu Lumina la cimitir. 
Încet, încet se aprindeau luminiţe a- 
proape la toate mormintele, de parcă 
poala mantiei cu stele a Cerului atâr- 
na pe Pământ. 


ruiască în casă şi pe afară, iar tata “ 
că în sasa și pe ară, în tata Pe-un DIcior de plai, cei ici merecam acasă cu mama 


curâţa impreună cu cel mal marl 
curtea, grădina şi văruiau pomii. 


Sâmbăta după-masă, înainte de 
Florii, mergeam cu tata la spove- 
dit. Părintele spovedea într-o ca- 
mera mică, chiar la intrarea în bi- 
serică. Până să intru, zumzăiam 
întruna cu ceilalți copii, dar când în- 
genuncheam sub patrafir, sufletul 
meu de copil se pleca sfios, parcă 
simțind taina care avea loc. 


În Joia Mare casa se umplea de mi- 
ros de cozonac şi seara adormeam 
privind-o pe mama cum închistrea 
ouăle lângă plita sobei. Închistritul 
sau, modern, încondeiatul se făcea cu 
un instrument numit chișiță, folosind 
ceară naturală de albine. Mama căuta 
în fiecare an modele noi, ca să nu ai- 
bă nimeni ouă mai frumoase ca ale 
noastre. Dimineaţa când mă trezeam, 
abia aşteptam să mă duc în „Casa 
mare” (sufrageria de azi), să văd pla- 
toul cu ouă vopsite în toate culorile şi 
frumos desenate: deasupra trona gra- 
vă „Crucea” (oul care se pune în coşul 
cu bucate pentru sfinţit) şi sub ea lu- 
ceau, vesele, cele cu flori sau stârneau 
interesul cele cu motive abstracte. 





Sâmbăta se făceau pasca, i isa 
și pâinea. Pasca în Bucovina este ne- 
apărat făcută din aluat de pâine (nu 


pe-o gură de Rai... 
PAŞTILE ÎN BUCOVINA 


mele, sunt mai mici. Au pe contur șu- 
viţe împletite „în două” şi nu au cruce 
împletită în interior, ci doar multă 
brânză. Ele se fac în special pentru 
bucuria copiilor sau pentru a se da 
săracilor care stau la uşa sau la poar- 
ta bisericii. 


Sâmbătă seara tata pregătea coşul 
cu bucate pentru dus la sfințit. Mama 
aducea un coş de nuiele oval, frumos 
vopsit, folosit doar pentru acest eve- 
niment și se așezau pe fundul lui felii 
din pâinea proaspăt coaptă dimi- 
neaţa. În mijloc maiestoasă, Pasca cu 
cruce şi de jur împrejurul coșului se 
odihnea un cârnaț copt care fusese 
păstrat special pentru Paşti într-o oa- 
lă cu untură, ascunsă bine de mama 
în cămară. Apoi cu o studiată simetrie 
se puneau: unt galben făcut în casă, 
ornat cu 0 cruce din cuişoare, tele- 
mea, slănină, şuncă, felii de cozonac, 
prăjituri, ceapă verde, usturoi verde, 
hrean verde. În punguţe 
mici, ascunse dedesubt, se 
punea sare, zahăr. Acestea 
din urmă se duceau la sfințit 
„ pentru a fi utilizate în caz de 
boli la animale. Un loc im- 
portant era rezervat oului 
„Cruce” care, aşa cum zice şi 
numele, avea desenată o cru- 
ce şi scris sub ea „Hristos a 
“înviat”. După inspecția ma- 
mei sau a bunicii (ca să nu 
lipsească nimic), coşul era a- 
coperit cu un ştergar frumos 
şi dus în cămară. 


Satul nostru are o biserică mare şi 
frumoasă, construită pe un mic deal, 


sau cu bunica şi părinţii cu cei 
mai mari rămâneau la Liturghie. 
Din curtea bisericii se revărsa un 
râu format din oameni cu lumâ- 
nari aprinse în mâini, care cobo- 
rau dealul spre sat. La răspântii se 
desprindeau câte cinci - câte zece, 
care pe unde locuiau. Dacă te uitai 
din centrul satului, vedeai ca o mi- 
reasă Biserica, strălucind în vârful 
dealului şi curgând dinspre ea Lumi- 
na Invierii. 


În zori, pe la ora 4, sătenii îmbujoraţi 
de frigul dimineţii formau un cerc viu 
în jurul bisericii. Fiecare a-şeza coşul 
în faţa lui pe covorul de iarbă şi înfi- 
gea o lumânare mare aprinsă lângă 
el. Părintele sfințea cu aghiazmă, şi 
bucate şi popor, iar unul din dascăli 
împărțea anafura. 


Când ajungea acasă, tata rămânea la 
uşă cu lumânarea aprinsă şi cel mai 
mic dintre copii se așeza somnoros pe 
prag. Atunci tata trecea cu coșul şi cu 
lumânarea aprinsă în mână peste el. 
Am încercat mereu să aflu ce însem- 
na acest ritual dar, se pare, că adevă- 
ratul motiv s-a pierdut în timp. Copi- 
lul îngenunchiat peste care trece Lu- 
mina ar putea însemna o binecuvân- 
tare, căci doar sufletul curat de copil 
se poate pleca cu smerenie adevărată 
în faţa Luminii Învierii. 


Mama pregătea o farfurie adâncă, pe 
care o umplea cu apă neîncepută, 
adusă atunci de la fântână, şi punea 
în ea 2 ouă roşii si 2 bani de argint. 
Dimineaţa când ne trezeam, ne spă- 
lam pe față cu apa din farfurie şi ne 
atingeam obrajii cu oul roşu. Tradi- 
țional se zicea că oul roşu înseamnă 
sănătate, argintul înseamnă belşug, 
iar apa neîncepută reprezintă cură- 
ţia. Dar eu aş îndrăzni să spun mai 
mult. Apa neîncepută reprezenta A- 





pa vie — Apa vieţii sau învăţătura 
Mântuitorului sau harul lui Dumne- 
zeu, care schimbă spre bine viaţa 
noastră. Oul roşu ştim că mai poate 
fi văzut ca Sângele Mântuitorului, 
care a curs pentru noi. Văduva din 
Evanghelie cu doar doi bani, a 
fost fericită de Hristos pentru jertfa 
ei. Ea dăduse tot ce avea, cei doi 
bani ai săi, atât de puţin totuşi, dar 
care, pentru ea, însemnau totul. 





Deşi era ora 6 dimineaţa, ne aşezam 
cu toţii la masă cu mare bucurie. 
Prima dată mâncam anafura, apoi 
ciocneam ouă. Se spune că ne vom 
întâlni în lumea cealaltă cu cei cu 


care ciocnim oul de Paști. Erau câte- 
va reguli după care se desfăşura 
acest moment: să ciocnim doar cap 
cu cap al oului în prima zi de Paşti, 
cap cu dos în a doua zi şi dos cu dos 
în ultima zi. Cei mai vârstnici de la 
masă erau primii care ciocneau, ur- 
maţi de soţi între ei, după care copiii 
cu părinţii şi, în cele din urmă, a- 
ceştia cu toţi ceilalți prezenţi. De a- 
semenea, ciocnitul putea fi „pe lua- 
te”, „pe schimbate”. Trebuia să guști 
din toate bucatele sfinţite, mai ales 
din hrean, ca să fii iute tot anul, şi 
din usturoi, să fii sănătos. Pasca 
sfinţită se lua ca anafură toată Săp- 
tămâna Luminată. 


După-masă mergeam la biserică și 
NOI, Copiii, ciocneam ouă „pe luate”. 
Umblatul copiilor după ouă roşii es- 
te o continuare şi o transformare a 
vechii tradiţii, când fiii se duceau la 
părinţi, nepoţii la moși şi finii la naşi 
cu pască şi cu ouă, ciocnind şi stând 
la masă cu ei, mai ales în a doua şi a 
treia zi de Paști. 


Mătuşa mea îmi povestea că pe vre- 
mea copilăriei ei (pe la 1940), dumi- 
nica după-masă, după Înviere, cei 
tineri mergeau la biserică, la bătut 





toaca şi tras clopotele, iar cei bă- 
trâni mergeau în cimitir şi cântau 
din fluier lângă mormintele celor 
dragi, iar femeile lor împărțeau 
păscuţțe celor nevoiaşi. 


Satul nostru a fost, ca multe alte 
sate din Bucovina, un sat colonizat 
de Imperiul austriac cu unguri, 
nemți şi polonezi. Marea majoritate 
au plecat înapoi în ţările lor, speriaţi 
de venirea ruşilor, iar românii refu- 
giați din Bucovina de Nord (astăzi 
aparţinând de Ucraina) au fost tri- 
miși de statul român să se așeze în 
casele părăsite. De la ungurii rămași 
în sat am preluat, cred, obiceiul 
stropitului. Lunea se udau fetele şi 
marţea băieţii cu parfum sau cu apă 
neîncepută de izvor, „ca să nu se 
veştejească”. 


Dacă pe vremea părinţilor mei, fe- 
meile ţeseau şi coseau cămăși noi 
pentru Paşti, pentru toţi din familie, 
pe vremea mea a mai rămas doar o- 
biceiul de a avea ceva nou de îmbră- 
cat şi de încălţat. Aşa cinsteam noi 
marea sărbătoare a Învierii Mântui- 
torului! 


Daniela, jud. Suceava 





Hristos a înviat! 


Hristos a înviat! Ce vorbă sfântă! 
Îţi simţi de lacrimi calde ochii uzi 
Şi-n suflet parcă serafimii-ţi cântă 
De câte ori, creştine, o auzi. 


Hristos a înviat în firul ierbii, 

A înviat Hristos în Adevăr; 

În poieniţa-n care zburdă cerbii, 
În florile de piersic şi de măr. 


În stupii de albină fără greş, 

În vântul care suflă mângâios 

În ramura-nflorită de cireş, 

Dar vai, în suflet ţi-nviat Hristos? 


Ai cântărit cu mintea ta, creştine, 
Cât bine ai făcut sub cer umblând, 


Te simţi măcar acum pornit spre bine, 
Măcar acum te simţi mai bun, mai blând? 


Simţi tu topită-n suflet recea ură? 
Mai vrei pieirea celui plin de Har? 


Ţi-ai pus zăvor pe bârfitoarea-ţi gură? 


Iubirea pentru semeni o simţi jar? 


O, dac-aceste legi de-a pururi sfinte 
În aur măcar azi te-au îmbrăcat, 

Cu serafimii-n suflet imn fierbinte 
Ai drept să cânţi: Hristos a înviat! 


Vasile Militaru 


Cea mai timpurie amintire legată de Sfintele Paşti este rugămintea 
pe care o făceam mamei de a mă trezi înainte de miezul nopții, pen- 
tru a merge la biserică, la Sfânta Înviere. Nu îmi aduc aminte când 
m-a trezit, ci doar când nu a făcut-o. Am fost foarte dezamagită şi 
ştiu că de atunci mi-am propus să nu mă mai încred în nimeni și să 
nu mă mai culc, eventual. După Sf. Liturghie, preotul sfinţea blidul 
(bucatele pe care le aduceau creştinii ca să le sfinţească preotul la bi- 
serică). Apoi urma masa din familie şi mi-a rămas în minte ca cea 


mai gustoasă mâncare. 


La biserică, ceea ce mișca inima mea de copil era cântarea „Hristos 
a înviat” şi momentul când părintele bătea cu crucea în ușa bisericii. 
Dar cântarea era duioasă. Când înconjuram biserica, după o- 
bicei, priveam chipurile oamenilor și mi se părea că fieca- 
re se gândeşte la Dumnezeu. 


Sărbătoarea era foarte aşteaptă pentru că, pe lângă participarea la 
slujba din noaptea Învierii, mai aveam şi alte obiceiuri, tradiţii pe 
care le aşteptam foarte mult. A doua ZI, după ce ne trezeam, organi- 
zam un picnic împreună cu două prietene care îmi erau și vecine, 
Tinca şi Ileana, unde fiecare dintre noi aducea din toate bunătăţile 


pe care le avea acasă. Masa se lua sub un măr înflorit, dintr-o poie- 


niţă, undeva nu departe de casă. Ce triste eram când se întâmpla să 
ningă şi nu puteam să ne întâlnim... 


Asta se întâmpla dimineaţa. După-masa ne întâlneam tot satul la ci- 
mitir. Ne îmbrăcam frumos, ne luam în traistă ouă încondeiate şi 
plecam la mormintele bunicilor noștri. Acolo ne întâlneam cu toate 
rudele noastre, dar şi cu tot satul. Ciocneam ouă, rostind urarea 
„Hristos a înviat! Adevărat a înviat!”. 


Era o frumuseţe cuminte, cu pace curată în universul nostru res- 
trâns de la sat. Deşi nu vorbeam în mod direct despre Patimile Dom- 


nului şi Învierea Lui, nu știam teologie, trăiam cu bucurie Sfânta 


Sărbătoare. (Anca, jud. Suceava) 


